Beurtkrag: Fase 2 landwyd; Kaapstad op fase 1 | Netwerk24
Deur Elvira Wood 10 Julie 2020 08:29
Eskom waarsku dat daar 'n kans is dat beurtkrag dié naweek weer sy kop kan uitsteek. Foto: Unsplash
Eskom het pas aangekondig dat fase 2-beurtkrag van 12:00 ingestel word. Dit sal tot 22:00 duur.
Die Stad Kaapstad het egter aangekondig dat fase 1-buurtkrag in dié metropolitaanse munisipaliteit sal geld, met die uitsondering van mense wat hul krag regstreeks van Eskom kry.
Sikonathi Mantshantsha, woordvoerder van Eskom, het vroeër Vrydag aan die Sowetan gesê "beurtkrag kan enige tyd gedurende die dag op kort kennisgewing ingestel word".
"Ons is hard aan die werk om dit te vermy en spitstydbeurtkrag in die aand te voorkom."
Eskom waarsku al twee dae lank dat sy stelsels onder groot druk is en dat beurtkrag 'n moontlikheid is. Hy het ook gewaarsku dat dit die res van die week die geval sal wees.
Dit is die eerste keer sedert 15 Maart dat beurtkrag ingestel word.
Die kragreus het vroeër vandeesweek gesê hy het probleme met eenhede by sy Tutuka-, Lethabo-, Duvha- en Kendal-kragstasie.
Eskom het Vrydagoggend in 'n verklaring gesê dat die moontlikheid dat hy wel beurtkrag gaan moet instel, toegeneem het. Hy sê daar is tans vyf eenhede wat van die netwerk afgehaal moes word. Dit sluit twee eenhede by die Arnot-kragstasie, en een elk by die Kendal-, Tutuka- en Majuba-kragstasie in. Vroeg Vrydagoggend het 'n eenheid by sy Matimba-kragstasie ook gebreek. Dit beteken Eskom het 3 000 MW se opwekkingsvermoë verloor.
Eskom waarsku wéér dat dié situasie waarskynlik die hele naweek gaan duur.
Die artikel is ná publikasie bygewerk met die nuutste inligting soos wat deur Eskom beskikbaar gemaak is.